PÁLYÁZAT
BÜFÉ üzemeltetésére a Közösségi Tér épületében
Önkormányzati tulajdonú ingatlan hasznosítása vendéglátóegység céljára
A pályázati felhívás tárgya:
A bérlet tárgya a Telki Község Önkormányzata tulajdonában álló, Telki, Petőfi u. 2-4. alatt található Kodolányi János Közösségi Tér és Könyvtár épületében lévő, büféhelyiség megjelölésű, kb. 10 m² alapterületű konyhahelyiség és az ahhoz tartozó, kb. 1 m² alapterületű kamrahelyiség. A bérleményhez tartozik a folyosó mint „vendégváró tér” asztalokkal, székekkel, valamint melegebb időben a terasz asztalokkal, székekkel.
Részletes leírás:
A konyha redőnyrendszerrel lezárható, a helyiségben beépített konyhaszekrény található zárható elemekkel és kiszolgálópult. A konyhában található 1 db hűtőszekrény, 1 db mikrohullámú sütő, mosogatógép, kétmedencés mosogatótálca, páraelszívó, 2 főzőhelyes villanytűzhely és kézmosó.
Amit a Bérlőnek szükséges biztosítania: hűtő, kávéfőzőgép, mikrohullámú sütő, poharak, tányérok és a működéshez szükséges egyéb eszközök.
A helyiségben végezhető tevékenység:
A helyiség kizárólag büfé, illetve az ahhoz kapcsolódó vendéglátási tevékenység céljára használható. A végezhető tevékenységnek meg kell felelnie a mindenkor hatályos jogszabályoknak, valamint az adott tevékenységhez szükséges hatósági és egyéb engedélyek, bejelentések követelményeinek.
A helyiségben folytatni kívánt tevékenységhez szükséges valamennyi hatósági bejelentés, engedély, hozzájárulás és egyéb jogszabályi feltétel teljesítése a Bérlő feladata és költsége. A pályázó köteles a pályázat benyújtása előtt saját felelősségére meggyőződni arról, hogy az általa tervezett tevékenység a helyiségben jogszerűen végezhető.
Üzemeltetési elvárások:
Az Önkormányzat a büfé nyitvatartása esetén minimális nyitvatartási időt határoz meg az alábbiak szerint: az Önkormányzattal előzetesen egyeztetett éves munkatervben meghatározott kulturális és közösségi rendezvények alkalmai. Referencia az aktuális éves munkaterv: http://telki.hu/docs/csatolmanyok/Kozossegi_ter_programok_2026.xlsx
A minimálisan meghatározott nyitvatartási időn túl a büfé nyitva tarthat, versenyszempont a vállalt többlet-nyitvatartási idő.
 A Bérlő kötelessége az Önkormányzat saját rendezésű programjain a vendéglátás biztosításában való részvétel.
 A Bérlő nem élvez kizárólagosságot, egyes programokon a Bérbeadó fenntartja a jogot más szolgáltatók bevonására.
 A személyzetet a Bérlő biztosítja, a saját eszközök tisztán tartása a Bérlőt terheli.
 A programokhoz illeszkedő kínálat kialakítása és biztosítása.
 A büfé arculatának kialakítása az Önkormányzattal egyeztetve történik.

Előny: az Önkormányzat programtervében nem szereplő eseményeken túli nyitvatartás, saját szervezésű programok, egyéb, a Közösségi Tér és a büfé profiljához igazodó szolgáltatások nyújtása, külső helyszínen megvalósuló önkormányzati eseményre (például: sportnap, sportcsarnoki rendezvény stb.) való kitelepülés.
A Bérlő köteles az intézmény működésével, programjaival és rendezvényeivel együttműködni, az intézmény éves munkatervében meghatározott kulturális és egyéb programokhoz kapcsolódóan a Kiíróval előzetesen egyeztetett módon biztosítani a büfé működését, valamint a kínálatot az adott program jellegéhez és a résztvevők igényeihez igazítani.
A bérleti jogviszony időtartama:
A bérleti szerződés határozatlan időre szól.
Bérleti díj összege:
A minimális bérleti díj: 10 000 Ft + ÁFA/hó. 
A pályázó ennél alacsonyabb összegű bérleti díjra ajánlatot nem tehet.
A bérleti díj magában foglalja a helyiség használatával kapcsolatos valamennyi közüzemi díjat, valamint a helyiség működtetésével összefüggő egyéb költségeket, ideértve különösen a víz-, villamosenergia-, fűtési, hulladékkezelési és egyéb, a tevékenységgel összefüggő költségeket. Ezen költségek a Bérlőt a bérleti díjon felül külön nem terhelik.
A pályázat benyújtásának módja és helye:
A pályázatokat zárt borítékban, személyesen vagy postai úton, Telki Község Önkormányzata (2089 Telki, Petőfi utca 1.) részére kell benyújtani.
A borítékon kérjük feltüntetni: „Kodolányi János Közösségi Tér és Könyvtár – Büfé üzemeltetése”
A pályázat benyújtásának határideje (ajánlattételi határidő):
Határidő: 2026. október 15. 12:00 óra
Ajánlati kötöttség:
A pályázó ajánlatához a pályázat benyújtási határidejének lejártától számított 60 napig kötve marad. Az ajánlati kötöttség időtartama alatt a pályázó ajánlatát nem vonhatja vissza.
A pályázatoknak az alábbi adatokat, dokumentumokat kell tartalmazniuk:
Pályázó elérhetőségi adatai:
a)  A Pályázó telefonszáma, e-mail-címe
b)  A Pályázó által kijelölt kapcsolattartó telefonszáma
c)  A Pályázó levelezési címe
 Szakmai üzemeltetési koncepció
Pénzügyi, gazdasági alkalmasságot igazoló dokumentumok:
 Az előző két lezárt üzleti évről készült beszámoló (újonnan alakult cég esetén nem releváns).
 Nyilatkozat arra vonatkozóan, hogy a Pályázó nem áll az állami vagyonról szóló 2007. évi CVI. törvény (továbbiakban: Ávtv.) 25. § (1) bekezdésében meghatározott kizáró okok hatálya alatt.
 Átláthatósági nyilatkozat a nemzeti vagyonról szóló 2011. évi CXCVI. törvényben meghatározottaknak való megfelelésről.
A nyilatkozatot eredeti formában, cégszerű aláírással ellátva kell benyújtani. A benyújtott nyilatkozatnak a pályázati határidő lejártát megelőző 30 napnál nem régebben kiállítottnak kell lennie.
Szakmai üzemeltetési koncepció tartalma:
A pályázónak a pályázathoz szakmai üzemeltetési koncepciót kell benyújtania, amelyben bemutatja a büfé üzemeltetésére, a nyitvatartásra, a termék- és szolgáltatáskínálatra, valamint a vendégek színvonalas kiszolgálására vonatkozó elképzeléseit és javaslatait.
A koncepciónak különösen ki kell térnie:
 a tervezett nyitvatartási időre és a minimálisan előírt nyitvatartáson felül vállalt többlet-nyitvatartás idejére;
 a tervezett termék- és italkínálatra, annak választékára és sokszínűségére;
 a vendégkör igényeinek kiszolgálására;
 a szolgáltatás színvonalának biztosítására;
 az esetlegesen tervezett kiegészítő szolgáltatásokra.
Pénzügyi, gazdasági alkalmasságot igazoló dokumentumok részletesen:
A gazdasági társaságra vonatkozóan a cégbíróság által kiadott, 60 napnál nem régebbi eredeti cégkivonat vagy annak közjegyző által hitelesített másolati példánya, egyéni vállalkozó esetén hatósági erkölcsi bizonyítvány eredeti vagy közjegyző által hitelesített példánya, valamint az aláírásra jogosult aláírási címpéldánya másolati példányban. Adott esetben a Cégbírósághoz benyújtott változásbejelentés eredeti vagy közjegyző által hitelesített példánya.
A pályázat elbírálásának szempontjai:
 A minimális nyitvatartási időn felül vállalt többlet-nyitvatartás
 A termék- és italkínálat árszintje
 A termék- és italkínálat változatossága
 Büfé vagy hasonló vendéglátóegység üzemeltetésében szerzett, igazolható korábbi szakmai tapasztalat
 Környezettudatos működés
A szakmai tapasztalatot a pályázó referenciával, korábbi üzemeltetési szerződés másolatával, a referenciaadó megjelölésével vagy egyéb, a tapasztalat fennállását hitelt érdemlően igazoló dokumentummal köteles igazolni.
A pályázat kiírója (Kiíró) a pályázati eljárásban pályázati biztosíték nyújtását nem írja elő.
A pályázat elbírálásának módja:
A Kiíró megállapítja, hogy a Pályázók a pályázati felhívásban meghatározott követelményeknek megfelelnek-e. Azon Pályázót, amely a kiírt feltételek bármelyikének nem felel meg, a pályázati eljárásból – az indokul szolgáló okok jegyzőkönyvbe vétele mellett – ki kell zárni.
A Kiíró – szükség esetén – megadja a hiánypótlás lehetőségét ésszerű határidő megjelölésével a Pályázó(k) részére. A hiánypótlás eredménytelensége az eljárásból való kizárást vonja maga után.
Eredményhirdetés:
A Kiíró az eljárás eredményéről az ajánlatok bontását, illetve – hiánypótlás esetén – a hiánypótlási határidőt követő 30 munkanapon belül írásban értesíti a Pályázókat.
Eredménytelen a pályázati eljárás, ha nem nyújtottak be pályázati ajánlatot, vagy ha a benyújtott pályázatok egyike sem felel meg a pályázati kiírásban foglalt feltételeknek. A Kiíró fenntartja a jogot a pályázat indoklás nélküli eredménytelennek nyilvánítására.
Szerződéskötés:
A Kiíró az eredményhirdetést követő naptól számított 5 munkanapon belül a nyertes Pályázóval bérleti szerződést köt.
További információk:
A Kiíró előzetes egyeztetést követően lehetőséget nyújt a bérlemény helyszíni megtekintésére.
A pályázati eljárással kapcsolatban felmerült technikai kérdésekben felvilágosítást ad Deltai Károly polgármester az alábbi e-mail-címen: polgarmester@telki.hu
A bérleti szerződés főbb paraméterei:
 A Bérbeadó Telki Község Önkormányzata.
 A szerződés határozatlan időre – 60 napos felmondási idővel – jön létre.
 A bérleti díj összege évente automatikusan megnő a KSH által az előző évre megállapított infláció mértékével, legkorábban 2028. január 1. napjától.
 A Bérlő tudomásul veszi, hogy a helyiségben folytatni kívánt tevékenységhez szükséges szakhatósági és egyéb engedélyek iránti kérelmek elutasítása esetén Telki Község Önkormányzatával szemben követelése nincs.
 A Bérlő köteles a bérleti szerződés aláírásától számított 1 hónapon belül a helyiségben a szerződés szerinti tevékenységet megkezdeni, és a bérleti jogviszony fennállása alatt a tevékenységet a jelen szerződésben meghatározott üzemeltetési és nyitvatartási feltételek szerint folytatni.
 A Bérlő köteles a tevékenység jogszerű megkezdéséhez szükséges valamennyi bejelentés, engedély és egyéb jogszabályi feltétel teljesítését, valamint a tevékenység megkezdésének tényét a Bérbeadó részére a bérleti szerződés aláírásától számított 1 hónapon belül igazolni. Az igazolás a tevékenység megkezdéséhez szükséges bejelentést, engedélyt vagy egyéb, a jogszerű működést igazoló dokumentum Bérbeadó részére történő bemutatásával, illetve átadásával történik.
 A Bérlő a helyiséget megtekintett állapotban veszi bérbe, a bérlet tárgyát képező helyiségben folytatni kívánt tevékenységhez a feltételeket a Bérbeadó nem biztosítja, annak költségei a Bérlőt terhelik.
 A bérleti jogviszony bármilyen jogcímen történő megszűnése esetén a Bérbeadó részére történő visszaadáskor a bérlet tárgyát a Bérlő kiürítve, tisztán, rendeltetésszerű használatra alkalmas állapotban köteles átadni a bérleti jogviszony megszűnését követő 5 napon belül.
